钦定古今图书集成/历象汇编/历法典/第007卷 > 北魏一
## 钦定古今图书集成/历象汇编/历法典/第007卷 > 北魏一

### 太祖天兴元年晁崇造浑仪考天象仍用景初历

按《魏书太祖本纪》，“天兴元年冬十有一月，太史令晁
崇造浑仪，考天象。”　按《律历志》，“历者，数之用，探灵测
化，穷微极幽之术也。所以上齐七政，下授万方。”自轩
辕以还，迄于三代，推元革统，厥事不一也。秦世汉兴，
历同颛顼，百有馀年始行三统。后汉孝章世改从《四
分》，光和中易以乾象。魏文时用韩翊所定，至明帝行
杨伟《景初》，终于晋朝，无所改作。司天测象，今古共情，
启端归馀，为法不等，协目正时，俱有得失。太祖天兴
初，命太史令晁崇修浑仪以观星象，仍用《景初历》。

### 世祖 年以元始历法代景初

按《魏书世祖本纪》不载。　按《律历志》，“《景初历》岁年积
久，颇以为疏。世祖平凉土，得赵𢾺所修《元始历》，后谓
为密，以代景初。”

### 太平真君 年司徒崔浩造五寅元历

按《魏书世祖本纪》，不载。　按《律历志》，真君中，司徒崔
浩为五寅元历，未及施行，浩诛遂寝。　按《魏书高允
列传》：诏允与司徒崔浩述成国记，以本官领著作郎。
时浩集诸术士考校汉元以来日月薄蚀，五星行度，
并讥前史之失，别为魏历以示允。允曰：“天文历数，不
可空论。夫善言远者，必先验于近。且汉元年冬十月，
五星聚于东井，此乃历术之浅，今讥汉史而不觉此
谬，恐后人讥今犹今之讥古。”浩曰：“所谬云何？”允曰：“案
《星传》，金水二星常附日而行。冬十月，日在尾箕，昏没
于申南，而东井方出于寅北，二星何因背日而行？是
史官欲神其事，不复推之于理。”浩曰：“欲为变者，何所
不可？君独不疑三星之聚，而怪二星之来？”允曰：“此不
可以空言争，宜更审之。”时坐者咸怪，唯东宫少傅游
雅曰：“高君长于历数，当不虚也。”后岁馀，浩谓允曰：“先
所论者，本不注心，及更考究，果如君语。以前三月聚
于东井，非十月也。”又谓雅曰：“高允之术，《阳元》之射也。”
众乃叹服。允虽明于历数，初不推步，有所论说。唯游
雅数以灾异问允，允曰：“昔人有言，知之甚难，既知复
恐漏泄，不如不知也。天下妙理至多，何遽问此？”雅乃
止。

### 高祖太和 年诏秘书钟律郎张明豫修历事

按《魏书高祖本纪》不载。　按《律历志》，“高祖太和中，诏
秘书钟律郎上谷张明豫为太史令，修综历事未成，
明豫物故迁洛，仍岁南讨，而宫车晏驾。”

### 世宗景明 年诏太乐令公孙崇等考验历法

按《魏书世宗本纪》不载。　按《律历志》，“世宗景明中，诏
太乐令公孙崇、太乐令赵樊生等同共考验。”

### 正始四年诏公孙崇等集议历法

按《魏书世宗本纪》，不载。　按《律历志》：正始四年冬，崇
表曰：“臣顷自太乐，详理金石，及在秘省，考步三光，稽
览古今，详其得失。然四序迁流，五行变易，帝王相踵，
必奉初元，改正朔，殊徽号服色，观于时变，以应天道，
故易：汤、武革命，治历明时。是以三五迭隆，历数各异。
伏惟皇魏绍天明命，家有率土，戎轩仍动，未遑历事，
因前魏《景初历》术数差违，不协晷度。世祖应期，辑宁
诸夏，乃命故司徒、东郡公崔浩错综其数。浩博涉渊
通，更修历术，兼著《五行论》。是时，故司空、咸阳公高允
该览群籍，赞明五纬，并述《洪范》，然浩等考察，未及周
密。高宗践祚，乃用敦煌赵𢾺甲寅之历，然其星度，稍
为差远。臣辄鸠集异同，研其损益，更造”新历。以甲寅
为元，考其盈缩，晷象周密。又从约省，起自景明，因名
《景明历》。然天道盈虚，岂曰必协，要须参候是非，乃可
施用。太史令辛宝贵，职司元象，颇闲秘数。秘书监郑
道昭，才学优赡，识览该密。长兼国子博士高僧裕，乃
故司空允之孙，世综文业。尚书祠部郎中宗景，博涉
经史；前兼尚书郎中崔“彬微晓法术，请此数人在秘
省参候，而伺察晷度，要在冬夏二至，前后各五日，然
后乃可取验。臣区区之诚，冀效万分之一。”诏曰：“测度
晷象，考步宜审。可令太常卿芳率太学、四门博士等，
依所启者悉集详察。”

### 延昌四年冬著作郎崔光等请立表测验

按《魏书世宗本纪》，不载。　按《律历志》：延昌四年冬，侍
中国子祭酒领著作郎崔光表曰：“‘《易》称：‘君子以治历
明时’。《书》云：‘历象日月星辰，迺同律度量衡’。孔子陈后
王之法曰：‘谨权量，审法度’。《春秋》举先王之正时也，履
端于始’。又言：‘天子有日官。是以昔在轩辕，容成作历，
逮乎帝唐，羲和察影，皆所以审农时而重民事也。太
和十一年，臣自博士迁著作忝司，载述时旧钟律郎
张明豫《推步历法》，治《己丑元》，草创未备。及迁中京，转
为太史令，未几丧亡，所造致废。臣中修史，景明初，奏
求奉车都尉、领太史令赵樊生、著作佐郎张洪、给事
中，领太乐令公孙崇等造历，功未及讫，而樊生又丧
洪，出除泾州长史，唯崇独专其任。暨永平初，亦已略
举。时洪府解停，京又奏令重修前事，更取太史令赵
胜、太庙令庞灵扶、明豫子龙祥，其集《秘书》与崇等详验，推建密历。然天道幽远，测步理深，候观迁延，岁月
滋久’”，而崇及胜前后并丧。洪所造历为甲午、甲戌二
元，又除豫州司马，灵扶亦除蒲阴令。洪至豫州，续造
甲子、己亥二元。唯龙祥“在京，独修前事。以皇魏运水
德为甲子元。兼校书郎李业兴本虽不预，亦和造历
为戊子元。三家之术，并未申用。故贞静处士李谧私
立历法，言合纪次，求就其兄玚追取，与洪等所造，递
相参考，以知精麤。”臣以仰测晷度，实难审正，又求更
取诸能算术兼解经义者前司徒司马高绰、驸马都
尉卢道虔、前冀州镇东长史祖莹、前并州秀才王延
业、谒者仆射常景，“一日集秘书，与史官同检疏密，并
朝贵十五日一临，推验得失，择其善者奏闻施用，限
至岁终。但世代推移，轨宪时改，上元今古，考准或异。
故三代课步，始卒各别。臣职预其事，而朽堕已甚，既
谢运筹之能，弥愧意算之艺。”由是多历年世，兹业弗
成，公私负责，俯仰惭□面。灵太后令曰：“可如所请。”延昌
四年冬，太傅、清河王怿、司空、尚书令、任城王澄、散骑
常侍、尚书仆射元晖、侍中、领军江阳王继奏：“天道至
远，非人情可量；历数幽微，岂以意辄度。而议者纷纭，
竞起端绪，争指虚远，难可求衷，自非建标准影，无以
验其真伪。顷永平中，虽有考察之例，而不累岁穷究，
遂不知影之至否，差失少多。臣等参详，谓宜今年至
日，更立表木，明何晷度，三载之中，足知当否。令是非
有归，争者息竞，然后采其长者，更议所从。”

### 肃宗正光三年颁正光历

按《魏书肃宗本纪》，正光三年“十有一月丙午，诏曰：治
历明时，前王茂轨，考辰正律，弈代通规。是以北平革
定于汉年，杨伟草算于魏世。自皇运肇基，典章犹缺，
推步晷曜，未尽厥理。先朝仍世，每所慨然。至神龟中，
始命儒官，改创疏蹐，回度易宪，始会璇衡。今天正斯
始，阳煦将开，品物初萌，宜变耳目，所谓魏虽旧邦，其
历维新者也。便可班宣内外，号曰正光历。”又“首节嘉
辰，获展丘禘，神人交和，理契幽显，思与亿兆，共此维
新，可大赦天下。”　按《律历志》，神龟初，崔光复表曰：“《春
秋》载天子有日官，诸侯有日御。”又曰：“履端于始，归馀
于终，皆所以推二气，考五运，成六位，定七曜，审八卦，
立三才，正四序，以授百官于朝，万民于野，阴阳刚柔
仁义之道，罔不毕备。”繇是先代重之，垂于典籍。及史
迁、班固、司马彪著立《书志》，所论备矣。谨案历之作，始
自黄帝，辛卯为元，迄于大魏甲寅，历数千有馀代，历
祀数千，轨宪不等，远近殊术，消息盈虚，觇步疏密，莫
得而识焉。去延昌四年冬，中坚将军屯骑校尉张洪、
故太史令张明，豫息荡寇将军龙祥、校书郎李业兴
等三家并上新历，各求申用。“臣学缺章程，艺谢筹运，
而窃职观阁，谬忝厥司。奏请广访诸儒，更取通数兼
通经义者，及太史并集秘书，与史官同验疏密，并请
宰辅群官临检得失，至于岁终，密者施用。”〈〉诏“听可。”
时太傅、太尉公、清河王臣怿等以“天道至远，非卒可
量，请立表候影，期之三载，乃采其长者，更议所从。”又
蒙敕许。于是洪等与前镇东府长史祖莹等研穷其
事。尔来三年，再历寒暑，积勤构思，大功获成。谨案洪
等三人前上之历，并驸马都尉卢道虔、前太极采材
军主卫洪显、殄寇将军太史令胡荣及雍州“沙门统
道融、司州河南人樊仲遵、定州钜鹿人张僧豫所上”，
总合九家，共成一历。元起壬子，律始黄钟，考古合今，
谓为最密。昔汉武帝元封中治历，改年为《太初》，即名
《太初历》；魏文帝景初中治历，即名《景初历》。伏惟陛下
道唯先天，功邈稽古，休符告征，灵蔡炳瑞。壬子，北方
水之正位；龟为水畜，实符魏德修母子应义当麟趾，
请定名为《神龟历》。今封以上呈，乞付有司，重加考议，
事可施用，并藏秘府，附于典志。肃宗以历就大赦改
元，因名《正光历》，班于天下。其九家共修，以“龙祥”、“业兴”
为主。